**CP 19- คำนิยามผลงานนวัตกรรม**

**ผลงานนวัตกรรม/สิ่งประดิษฐ์/งานสร้างสรรค์**

**1. คำนิยาม**

เป็นผลงาน ผลิตผล ผลิตภัณฑ์ กรรมวิธี กระบวนการ วิธีการ มาตรการ หรือระบบ รวมทั้งการออกแบบผลิตภัณฑ์ ตลอดจนวิทยาการต่างๆ ที่ดีเด่น แสดงให้เห็นคุณค่าของความเป็นทรัพย์สินทางปัญญาในลักษณะของการพัฒนางานใหม่ และพิสูจน์แล้วว่าเป็นสิ่งที่เป็นประโยชน์ต่อการปฏิบัติงานของมหาวิทยาลัยหรือเป็นประโยชน์และเป็นที่ยอมรับระดับนานาชาติและระดับชาติ ซึ่งเป็นการแสดงความก้าวหน้าทางวิชาการเสริมสร้างองค์ความรู้หรือวิธีการที่เป็นประโยชน์ต่อสายงาน/สาขาวิชาชีพ หรือแสดงความเป็นต้นแบบ ต้นความคิดของผลงานหรือแสดงความสามารถในการบุกเบิกงานในสายงาน/สาขาวิชาชีพ และเป็นประโยชน์ต่อการปฏิบัติงานของมหาวิทยาลัยโดยรวม

ตัวอย่าง นวัตกรรม สิ่งประดิษฐ์ งานสร้างสรรค์ ได้แก่ การประดิษฐ์เครื่องทุ่นแรง ผลงานการสร้างสิ่งมีชีวิตพันธุ์ใหม่ วัคซีน สิ่งก่อสร้าง หรือโปรแกรมคอมพิวเตอร์ หรือผลงานด้านศิลปะ หรือสารานุกรม เป็นต้น

**2. รูปแบบ**

ประกอบด้วย คำอธิบายที่ชี้ให้เห็นว่า ผลงานดังกล่าวทำให้เกิดความก้าวหน้าในหน้าที่ที่รับผิดชอบ หรือเป็นประโยชน์ต่อหน่วยงาน โดยมีหลักฐานประกอบเป็นรายละเอียดให้ครบถ้วนที่แสดงให้เห็นคุณค่าของผลงานอย่างชัดเจน

**3. การเผยแพร่**

เผยแพร่ในลักษณะใดลักษณะหนึ่ง ดังต่อไปนี้

1. การเผยแพร่ด้วยวิธีการพิมพ์ โดยโรงพิมพ์ หรือสำนักพิมพ์ หรือ โดยการถ่ายสำเนาเย็บเป็นรูปเล่ม หรือทำในรูปแบบอื่นๆ
2. การเผยแพร่โดยสื่ออิเล็กทรอนิกส์ทุกชนิด
3. การเผยแพร่โดยการจัดนิทรรศการ การจัดแสดง การจัดการแสดง หรือโดยมีการนำไปใช้ประยุกต์ใช้อย่างแพร่หลาย การเผยแพร่ดังกล่าวนั้นจะต้องเป็นไปอย่างกว้างขวาง
4. การนำไปใช้ประโยชน์ได้โดยมหาวิทยาลัย

ทั้งนี้ ต้องได้รับการตรวจสอบและรับรองการเผยแพร่จากคณะกรรมการของหน่วยงาน และ/หรือสถาบันทางวิชาการที่เกี่ยวข้องกับสายงาน/สายวิชาชีพนั้น และต้องเผยแพร่สู่สาธารณชนมาแล้วไม่น้อยกว่า 4 เดือน

**4. ระดับคุณภาพ**

**ต้องปรับปรุง** คุณภาพไม่ถึงเกณฑ์สำหรับตำแหน่งที่ขอแต่งตั้ง หากมีการปรับปรุงตามข้อคิดเห็นของกรรมการผู้ทรงคุณวุฒิที่ประเมินผลงาน ก็อาจมีคุณภาพถึงเกณฑ์

**พอใช้** คุณภาพไม่ถึงระดับดี

**ดี** เป็นผลงานใหม่หรือเป็นการนำสิ่งที่มีอยู่แล้วมาประยุกต์ด้วยวิธีการใหม่ๆ ถูกต้องตามจริยธรรมและจรรยาบรรณทางวิชาการหรือสาขาวิชาชีพ และผลงานนั้นก่อให้เกิดประโยชน์ในด้านใดด้านหนึ่ง

**ดีมาก** ใช้เกณฑ์เดียวกับระดับดีและต้อง

1. ได้รับการรับรองโดยองค์กรทางสายงาน/สาขาวิชาชีพ หรือหน่วยงานที่เกี่ยวข้องในสาขาวิชาชีพที่เสนอ หรือ
2. เป็นผลงานที่สร้างสรรค์ต้องเป็นที่ยอมรับของผู้เชี่ยวชาญในสายงาน/สาขาวิชาชีพนั้นๆ

**ดีเด่น** ใช้เกณฑ์เดียวกับระดับดีมาก และต้องเป็นที่ยอมรับโดยทั่วไปสายงาน/สาขาวิชาชีพทั้งในระดับชาติ และ/หรือระดับนานาชาติ